## Pravilnik o poreznim i carinskim povlasticama na područjima posebne državne skrbi

### NN 57/1996 (12.7.1996.), Pravilnik o poreznim i carinskim povlasticama na područjima posebne državne skrbi

# **MINISTARSTVO FINANCIJA**

Na temelju članka 18. Zakona o područjima posebne državne skrbi ("Narodne
novine", br. 44/96.) ministar financija donosi

## **PRAVILNIK**

### **O POREZNIM I CARINSKIM POVLASTICAMA NA PODRUČJIMA POSEBNE DRŽAVNE SKRBI**

I. TEMELJNE ODREDBE

Članak 1.

Ovim se pravilnikom podrobnije razrađuje primjena Zakona o područjima
posebne državne skrbi (u daljnjem tekstu: Zakon) glede poreznih i carinskih
povlastica.

II. POREZNE POVLASTICE

1. POVLASTICE PRI OPOREZIVANJU DOBITI

Članak 2.

Obveznicima poreza na dobit koji imaju prebivalište odnosno sjedište
djelatnosti, podružnicu ili poslovnu jedinicu na području posebne državne
skrbi, zaštitna kamata utvrđuje se u visini iz članka 11. stavka 1. Zakona
pod uvjetima propisanim u stavku 2. i 3. istoga članka o čemu porezni obveznik
mora dostaviti propisane dokaze.

Članak 3.

Obveznici poreza na dobit - pravne osobe iz članka 2. ovoga Pravilnika
za korištenje poreznih povlastica iz članka 11. Zakona moraju nadležnoj
ispostavi Porezne uprave prema svome sjedištu kao dokaz podnijeti:

1. rješenje o upisu u trgovački registar iz kojeg je razvidno da porezni
obveznik ima sjedište ili podružnicu odnosno poslovnu jedinicu na području
posebne državne skrbi i

2. prijavu Fondu mirovinskog i invalidskog osiguranja radnika o zapošljavanju
najmanje tri osobe na neodređeno vrijeme s prebivalištem na području posebne
državne skrbi.

Članak 4.

Obveznici poreza na dobit - fizičke osobe iz članka 2. ovoga Pravilnika
za korištenje poreznih povlastica iz članka 11. Zakona moraju nadležnoj
ispostavi Porezne uprave prema svome sjedištu kao dokaz podnijeti:

1. rješenje o upisu u obrtni registar, u drugi mjerodavni strukovni
registar ili očevidnik ili drugi dokaz o sjedištu poslovne jedinice ili
o obavljanju djelatnosti na području posebne državne skrbi i

2. prijavu Fondu mirovinskog i invalidskog osiguranja o zapošljavanju
najmanje tri osobe na neodređeno vrijeme s prebivalištem na području posebne
državne skrbi.

Članak 5.

(1) Obveznici poreza na dobit iz članka 3. i 4. ovoga Pravilnika mogu
na temelju godišnje prijave ostvariti pravo na zaštitnu kamatu iz članka
11. Zakona, ako su imali najmanje tri osobe zaposlene na neodređeno vrijeme
s prebivalištem na području posebne državne skrbi, koje su bile u radnom
odnosu najmanje devet mjeseci u kalendarskoj godini.

(2) Prebivalište za zaposlene osobe utvrđuje se prema odredbama Pravilnika
o porezu na dohodak. Davanje netočnih podataka o prebivalištu zaposlenih
osoba radi korištenja porezne povlastice je kažnjivo.

(3) Zaštitna kamata se obračunava na vlastiti kapital uložen u objekte
i opremu poduzetnika na području posebne državne skrbi od 1. lipnja 1996.
godine za obveznike koji posluju na dan stupanja na snagu Zakona, a za
obveznike koji počinju poslovati od početka mjeseca u kojem su počeli poslovati.

Članak 6.

Ako poduzetnik obavlja djelatnost na području posebne državne skrbi
i izvan toga područja radi korištenja povlastica pri oporezivanju dobiti
u svome knjigovodstvu mora osigurati sve podatke potrebne za utvrđivanje
dobiti podružnice ili poslovne jedinice na području svake skupine područja
posebne državne skrbi.

2. POVLASTICE PRI OPOREZIVANJU DOHOTKA

Članak 7.

(1) Pravo na osnovni osobni odbitak iz članka 12. stavka 1. Zakona imaju
obveznici poreza na dohodak koji imaju prebivalište na području posebne
državne skrbi bez obzira na to da li dohodak ostvaruju na tom području
ili izvan toga područja.

(2) Pravo na osnovni osobni odbitak iz stavka 1. ovoga članka nemaju
osobe iz članka 19. Zakona.

(3) Ako obveznik poreza na dohodak tijekom kalendarske godine promijeni
prebivalište izvan područja posebne državne skrbi, pravo na osnovni osobni
odbitak iz članka 12. stavka 1. Zakona prestaje prvog dana idućeg mjeseca
nakon promjene prebivališta.

Članak 8.

Obveznicima poreza na dohodak koji imaju prebivalište na području posebne
državne skrbi osobni odbitak za djecu i druge uzdržavane članove uže obitelji
obračunava se od iznosa iz članka 12. stavka 1. Zakona ovisno o području
skupine na kojoj porezni obveznik ima prebivalište.

Članak 9.

Prebivalište za obveznika poreza na dohodak, njegovu djecu i druge uzdržavane
članove uže obitelji utvrđuje se prema odredbama Pravilnika o porezu na
dohodak. Davanje netočnih podataka o prebivalištu poreznog obveznika, njegove
djece i drugih uzdržavanih članova uže obitelji radi korištenja porezne
povlastice je kažnjivo.

Članak 10.

Obveznici poreza na dohodak koji imaju prebivalište na području posebne
državne skrbi prilikom mjesečnog i godišnjeg obračunavanja poreza na dohodak
plaćaju porez po stopi od 25% od porezne osnovice do visine trostrukog
iznosa osnovnog osobnog odbitka iz članka 34. stavka 1. Zakona o porezu
na dohodak, a po stopi od 35% na višak porezne osnovice iznad toga iznosa.

Članak 11.

(1) Obveznicima poreza na dohodak koji ostvaruju dohodak od samostalnih
djelatnosti i drugih djelatnosti koje se oporezuju kao obrt zaštitna kamata
na kapital uložen u dugotrajnu imovinu na područjima posebne državne skrbi
utvrđuje se po stopama iz članka 13. stavka 1. Zakona pod uvjetom propisanom
u stavku 2. istoga članka.

(2) Obveznici poreza na dohodak iz stavka 1. ovoga članka za korištenje
povlastica iz istoga stavka moraju nadležnoj ispostavi Porezne uprave prema
svome sjedištu kao dokaz podnijeti:

1. rješenje o upisu u obrtni registar, u drugi mjerodavni registar ili
očevidnik ili drugi dokaz o sjedištu djelatnosti ili sjedištu izdvojene
poslovne jedinice na području posebne državne skrbi i

2. popis dugotrajne imovine - objekata i instalirane opreme na području
posebne državne skrbi.

(3) Zaštitna kamata se obračunava od 1. lipnja 1996. godine na dugotrajnu
imovinu iz stavka 2. točke 2. ovoga članka za obveznike koji posluju na
dan stupanja na snagu Zakona, a za obveznike koji počinju poslovati zaštitna
kamata se obračunava od početka mjeseca u kojem su počeli poslovati.

(4) Obveznici poreza na dohodak iz stavka 1. ovoga članka koji posluju
na dan stupanja na snagu Zakona, radi korištenja poreznih povlastica iz
članka 13. Zakona, moraju dostaviti popis dugotrajne imovine iz stavka
2. točke 2. ovoga članka nadležnoj ispostavi Porezne uprave u roku od 30
dana od dana stupanja na snagu ovoga Pravilnika.

(5) Obveznici poreza na dohodak iz stavka 1. ovoga članka koji počinju
poslovati nakon stupanja na snagu ovoga Pravilnika, radi korištenja poreznih
povlastica iz članka 13. Zakona, moraju dostaviti popis dugotrajne imovine
iz stavka 2. točke 2. ovoga Pravilnika nadležnoj ispostavi Porezne uprave
u roku od 30 dana od dana početka poslovanja.

(6) Ako obveznik poreza na dohodak iz stavka 1. ovoga članka obavlja
djelatnost na području posebne državne skrbi ili izvan tog područja preko
izdvojene poslovne jedinice radi korištenja povlastica pri oporezivanju
dohotka u svom knjigovodstvu mora osigurati sve podatke potrebne za utvrđivanje
dohotka izdvojene poslovne jedinice.

Članak 12.

(1) Obveznicima poreza na dohodak koji imaju prebivalište na području
posebne državne skrbi osnovni osobni odbitak iz članka 12. stavka 1. Zakona
i osobni odbitak iz članka 12. stavka 2. Zakona prilikom godišnjeg obračuna
poreza na dohodak za 1996. godinu primjenjuju se od 1. lipnja 1996. godine.

(2) Obveznicima poreza na dohodak koji imaju prebivalište na području
posebne državne skrbi osnovni osobni odbitak i osobni odbici iz stavka
1. ovoga članka primjenjuju se od 1. lipnja 1996. godine prilikom mjesečnog
obračunavanja poreza na dohodak.

(3) Obveznicima poreza na dohodak i uzdržavanim članovima uže obitelji
koji steknu prebivalište na području posebne državne skrbi nakon stupanja
na snagu Zakona, osnovni osobni odbitak i osobni odbici iz članka 12. stavka
1. i 2. Zakona priznaju se za odgovarajući dio razdoblja godine u kojoj
su stekli prebivalište. Razdoblje korištenja ove porezne povlastice zaokružuje
se na pune mjesece u korist poreznog obveznika.

Članak 13.

(1) Obveznici poreza na dohodak od poljoprivrede i šumarstva kojima
se dohodak utvrđuje na osnovi katastarskog prihoda, a posjeduju ili zakupljuju
zemljišta i imaju prebivalište na području posebne državne skrbi ne plaćaju
porez na dohodak za čitavu 1996. godinu.

(2) Obveznici poreza na dohodak iz stavka 1. ovoga članka koji su platili
predujam poreza na dohodak od poljoprivrede i šumarstva imaju pravo na
povrat toga predujma što ostvaruju podnošenjem zahtjeva za povrat plaćenog
predujma.

3. POVLASTICE PRI OPOREZIVANJU PROMETA NEKRETNINAMA

Članak 14.

(1) Porez na promet nekretnina ne plaća se u smislu članka 15. stavka
1. Zakona kada fizička osoba kupuje nekretnine koje se nalaze na području
posebne državne skrbi ako ima prebivalište na području posebne državne
skrbi ili ako prijavljuje prebivalište na to područje.

(2) Porez na promet nekretnina ne plaćaju u smislu članka 15. stavka
2. Zakona pravne osobe kada prodaju nekretnine na području posebne državne
skrbi pod uvjetom da te nekretnine i dalje služe za obavljanje djelatnosti
na području posebne državne skrbi bez obzira na to da li nekretnine kupuju
pravne ili fizičke osobe.

(3) Povlastice pri oporezivanju prometa nekretnina priznaju se strankama
koje zaključe ugovor o prijenosu vlasništva na nekretninama poslije stupanja
na snagu Zakona. Ako su stranke raskinule ugovor o prijenosu vlasništva
na nekretnini prijavljen radi utvrđivanja poreza na promet nekretnina do
stupanja na snagu Zakona te ponovno prijave promet tih nekretnina nakon
stupanja na snagu Zakona, porez na promet nekretnina utvrdit će se po propisima
koji su bili na snazi u trenutku prijavljivanja raskinutog ugovora.

III. CARINSKE POVLASTICE

Članak 15.

(1) Radi korištenja povlastice iz članka 17. stavak 1. Zakona, pri uvozu,
unosu ili primitku opreme i dijelova radi obnove ili razvitka gospodarske
ili slične djelatnosti koju obavlja, odnosno počinje obavljati na tim područjima,
korisnik carinske povlastice podnosi Ministarstvu financija - Carinskoj
upravi zahtjev za ovjeru liste opreme i dijelova, namijenjenih obnovi ili
razvitku gospodarske ili slične djelatnosti na područjima posebne državne
skrbi.

(2) Ministarstvo financija - Carinska uprava ovjerava listu opreme i
dijelova, po prethodno pribavljenom mišljenju Ministarstva razvitka i obnove.

(3) Radi ovjere liste iz stavka 1. ovoga članka, korisnik povlastice
podnosi Ministarstvu financija - Carinskoj upravi:

1. obrazloženi zahtjev za ovjeru liste opreme i dijelova koje uvozi,
s podacima o korisniku povlastice, opisom oblika gospodarske ili slične
djelatnosti koja se obavlja ili će se obavljati, te obrazloženje o gospodarskoj
utemeljenosti uvoza opreme i dijelova, ako njihova vrijednost premašuje
kunsku protuvrijednost 20.000 US dolara,

2. akt ovlaštenog upravnog tijela o registraciji ili odobrenju obavljanja
djelatnosti na područjima posebne državne skrbi, za koju se oprema i dijelovi
uvoze, unose ili primaju, odnosno izvadak iz sudskog registra za trgovačko
društvo sa sjedištem na području posebne državne skrbi, te

3. prijedlog liste opreme i dijelova koji se uvoze, unose ili primaju,
s tarifnim oznakama prema Carinskoj tarifi, nazivima, količinama i vrijednostima
u valuti.

(4) Ministarstvo financija - Carinska uprava obavlja stručnu obradu
zahtjeva i prijedloga liste, te prije ovjere pribavlja prethodno mišljenje
Ministarstva razvitka i obnove.

Članak 16.

(1) Rješenje o ostvarivanju carinske povlastice iz članka 17. Zakona
donosi ovlaštena carinarnica prema prebivalištu, odnosno sjedištu korisnika,
na temelju pisanog zahtjeva korisnika povlastice.

(2) Uz zahtjev za ostvarivanje carinske povlastice prilaže se ovjereni
izvornik liste opreme i dijelova, iz članka 15. ovoga Pravilnika, koja
se uvozi, unosi ili prima iz inozemstva radi obavljanja gospodarske ili
slične djelatnosti na područjima posebne državne skrbi, a namijenjeni su
obnovi ili razvitku gospodarske ili slične djelatnosti na područjima posebne
državne skrbi.

(3) Rješenje o ostvarivanju carinske povlastice sadrži identifikacijske
podatke o korisniku, osnovu korištenja povlastice, visinu povlastice (u
skladu s ovjerenom listom opreme i dijelova koji se uvoze), te rok korištenja
povlastice.

(4) Sastavni dio izreke rješenja iz stavka 1. ovoga članka je i lista
opreme i dijelova iz članka 15. ovoga Pravilnika koji se uvoze uz predmetnu
povlasticu.

IV. PRIJELAZNE I ZAVRŠNE ODREDBE

Članak 17.

Obračun i utvrđivanje poreznih povlastica poreza na dobit i poreza na
dohodak obavlja se prema Pravilniku o porezu na dobit, odnosno Pravilniku
o porezu na dohodak, ako ovim Pravilnikom nije drugačije propisano.

Članak 18.

Ovaj Pravilnik stupa na snagu danom objave u "Narodnim novinama".

Klasa: 410-01/96-01/491
Urbroj: 513-07/96-1
Zagreb, 10. srpnja 1996.

Ministar financija
**Božo Prka,** v. r.

Pravilnik, NN 57/1996-1166